recursal/SuperWikiNEXT-32B huggingface dataset:
**לוּקיוּס יוּניוּס פּוּלוּס** (בלטינית: Lucius Iunius Pullus) היה קונסול ומצביא רומאי, שלחם נגד הקרתגים במלחמה הפונית הראשונה (241-264 לפנה"ס).

הוא נבחר לקונסולאט בשנת 249 לפנה"ס יחד עם פובליוס קלאודיוס פולכר. בעוד עמיתו מפקד על הצבא הצר על ליליבאום, ארגן פולוס העברת דגן ואספקה מאיטליה אל הצבאות הנלחמים בסיקיליה. שיירת אוניות משא ומלחמה, שיצאה בפיקודו אל ליליבאום, הותקפה מן המארב על ידי צי קרתגי בפיקוד קרתאלו. פולוס נמנע מקרב, ועגן את אוניותיו בחסות חוף סלעי ומסוכן ליד קמארינה, בחוף הדרומי של סיקיליה, אליו לא העזו הקרתגים להתקרב. איתרע מזלו, ופרצה סערה עזה שהשמידה כמעט את כל אוניותיו. הקרתגים, שהכירו את טבע המקום, הסתלקו ממנו בעוד מועד וניצלו. זמן קצר קודם לכן הובס פולכר, הקונסול השני, בקרב ים ליד דרפאנה.

לאחר טביעת הצי שב פולוס "אל הצבא במצב רוח מדוכא מאוד, והגה רעיונות על מעשה חדש, שיתאים לצורכי השעה, כי שאף להמיר את האסון בהצלחה." כשנקרתה לו ההזדמנות, לכד בהתקפת פתע את הר אריקס והעיר שלמרגלותיו, בחוף הצפוני של סיקיליה.

קיקרו כותב, כי האסון הימי ותבוסת פולכר בקרב אירעו משום שהשניים זלזלו "באותות המבשרים" (auspicia) שחזו האוגורים קודם יציאת האוניות לים. בשל כך, לדבריו, הועמד קלאודיוס פולכר למשפט העם ונקנס ואילו יוניוס פולוס שלח יד בנפשו. סיפור זה אינו מופיע אצל פוליביוס אלא רק אצל סופרים מאוחרים יותר, וכפי הנראה הוא המצאה מאוחרת, הבאה לתרץ את הכישלונות הרומיים.

מקורות
------

* פוליביוס. **היסטוריה**. כרך ראשון, ספרים א-ו. תרגם וכתב מבואות בנימין שימרון. ירושלים, מוסד ביאליק, 1991.
* מרקוס טוליוס קיקרו. **על טבע האלים**. תרגמה מרומית והוסיפה הערות ומפתח אביבה קציר. הקדים מבוא יוחנן גלוקר. רמת גן, הוצאת אוניברסיטת בר-אילן, תשנ"ב.

* Polybius. Translated by W.R. Paton. The Loeb Classical Library. Cambridge (MA), Harvard University Press, and London, William Heinemann, 1922-1925. Digitized copy in: LacusCurtius.
* Diodorus. Translated by C.H. Oldfather. The Loeb Classical Library. Cambridge (MA), Harvard University Press, and London, William Heinemann, 1933-1957.
* Walbank, F.W. *A Historical Commentary on Polybius*. Oxford, Oxford University Press, 1957.

קישורים חיצוניים
----------------

* s.v. "Pullus, L. Junius" in: Smith, W. (editor), *Dictionary of Greek and Roman Biography and Mythology,* 1867. Digitized copy in: Perseus.

הערות שוליים
------------

1. ↑  פוליביוס, ספר ראשון, 49-52.
2. ↑  פוליביוס, ספר ראשון, 55 (בתרגום ב' שימרון); Diodorus, 24.1.10.
3. ↑  קיקרו, **על טבע האלים**, ספר שני, iii ‏(7) בתרגום א' קציר; Walbank, p. 113.
**שמור לי ואשמור לך** הוא ביטוי תנאי הלקוח מהמשנה. הביטוי עוסק בדיני שומרים, ולפיו כל האומר לחברו "שמור לי ואשמור לך" נחשב כשומר שכר.

פרטי הדין
---------

רב פפא העמיד את הדין האמור במשנה במציאות שאמר לו "שמור לי היום ואשמור לך למחר", ובמציאות זו ההתחייבות לשמור למחר נחשבת כהתחייבות של שכר, ועל השמירה חלים דיני שומר שכר. ואם אמר לו שמור לי ואשמור לך ושתי השמירות מתחילות כאחת, נחשב הדבר כשמירה בבעלים, ואין בה חיוב תשלומים. כך פסקו גם הרמב"ם, והשולחן ערוך.

אזכורים נוספים
--------------

בהלכות שבת מובא היתר לומר לחברו "שמור לי פירות שבתחומך ואני אשמור לך פירות שבתחומי". הדבר אינו מהווה עבירה על האיסור של ודבר דבר, היות ששמירת הפירות היא פעולה המותרת בשבת.

שימושים מושאלים
---------------

השימוש הרווח בלשון הוא לרוב במשמעות שלילית, לפיה שני בעלי סמכות וכוח מטיבים זה לזה, כל אחד בתחום יכולתו.

כך בדוגמה זו: "אבי ליכט על שכר הבכירים: אני חושש מ'שמור לי ואשמור לך'".

קישורים חיצוניים
----------------

* הרב שמואל שמעוני, שמור לי ואשמור לך, באתר ישיבת הר עציון
* הרב ברוך כהנא (פרופ' נחום רקובר עורך), **שומרים**, עמ' 79, בתוך סדרת חוק לישראל. הוצאת ספרית המשפט העברי; משרד המשפטים ומורשת המשפט בישראל, תשנ"ט-1999.

הערות שוליים
------------

1. ↑  משנה, מסכת בבא מציעא, פרק ו', משנה ו'.
2. ↑  תלמוד בבלי, מסכת בבא מציעא, דף פ"א, עמוד א'.
3. ↑  משנה תורה לרמב"ם, ספר משפטים, הלכות שכירות, פרק י', הלכה ב'.
4. ↑  שולחן ערוך, חושן משפט, סימן ש"ה, סעיף ו'.
5. ↑  תלמוד בבלי, מסכת שבת, דף קנ"א, עמוד א'.
6. ↑  ראו כאן, באתר כלכליסט
הרב ד"ר **אהרן דוד פָּנְקֶן** (אנגלית: **Aaron D. Panken**;‏ 19 במאי 1964 – 5 במאי 2018) היה נשיא ההיברו יוניון קולג' וממנהיגי היהדות הרפורמית בארצות הברית.

קורות חיים
----------

פנקן נולד וגדל באפר וסט סייד של מנהטן, שם היה חבר בתנועת הנוער של האיחוד ליהדות רפורמית (NFTY). הוא סיים לימודי תואר בהנדסת חשמל באוניברסיטת ג'ונס הופקינס ועבד זמן קצר בתכנון מחשוב רפואי במעבדה, אך החליט לפנות לקריירה בקהילה היהודית. בגיל 19 התקבל כמנהל מחוז בתנועת הנוער, וב-1986 החל לימודי רבנות בהיברו יוניון קולג' בירושלים. ב-1991 נסמך לרבנות והחל לכהן כעוזר לרב בבית הכנסת רודף שלום במנהטן ובבית הכנסת וסטצ'סטר, במקביל להשלמת דוקטורט במדעי היהדות באוניברסיטת ניו יורק, שנושאו היה שינויים הלכתיים בספרות הרבנית (2004). את הדוקטורט פרסם ב-2005 כספר בשם *The Rhetoric of Innovation: Self-Conscious Legal Change in Rabbinic Literature* ("הרטוריקה של החדשנות: שינוי הלכתי מודע בספרות הרבנית").
ב-1995 החל ללמד ספרות בית שני וספרות רבנית בהיברו יוניון קולג'. בנוסף, הרצה ולימד במוסדות רבים ברחבי העולם.

הוא כיהן בוועדת האתיקה של איגוד הרבנים המתקדמים (CCAR (אנ')), בוועדה למינוי והצבת רבנים שם, במועצת החינוך ובתפקידים נוספים. ב-1996 מונה לדקאן הסטודנטים של ההיברו יוניון קולג', ב-1998 לדקאן הקמפוס בניו יורק, וב-2007 לסגן-נשיא ליוזמות אסטרטגיות. ב-1 בינואר 2014 מונה כמחליפו של הרב דוד אלינסון כנשיא ה-12 של ההיברו יוניון, מוסד שלו 4,000 בוגרים מכהנים בתפקידי רבנים, חזנים, מורים ועוד.

הרב פנקן היה בעל רישיון טיסה, וב-5 במאי 2018 התרסק עם מטוסו הקל בניו יורק ונהרג. הותיר את אשתו, מליסה, ואת שני ילדיהם.

ספרו
----

* Aaron D. Panken, *The Rhetoric of Innovation: Self-Conscious Legal Change in Rabbinic Literature*, Lanham, MD.: University Press of America (*Studies in Judaism*), 2005.

קישורים חיצוניים
----------------

* הרב ד"ר הרן דוד פנקן באתר ההיברו יוניון קולג'
* הודעה על מותו באתר ההיברו יוניון קולג'
* לירון נגלר-כהן, נשיא ההיברו יוניון קולג' נהרג בהתרסקות מטוס, באתר ynet, 6 במאי 2018

* Aaron Panken, a pilot who will head Reform rabbinical school, eyes horizon, JTA, August 1, 2013
* Engineer of Innovation, *Reform Judaism Magazine*, Spring 2014
* Matt Stevens, President of Jewish Seminary Killed in Plane Crash in Hudson Valley, *הניו יורק טיימס*, May 6, 2018


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007489357705171
* BnF: cb157262296 (data)
* ISNI: 0000 0000 4261 3869
* LCCN: no2005106707
* VIAF: 7716029
* WorldCat: lccn-no2005106707

 |
**פלוראוביס** (שם מדעי: ***Pelorovis***, "כבש מפלצתי") הוא סוג של פר אפריקאי שנכחד. הפלוראוביס הופיע בפליוקן, כ-2.5 מיליון שנה לפני זמננו ונכחד בפליסטוקן לפני כ-12,000 שנה או בהולוקן לפני כ-4,000 שנה.

מחקר שנערך בשנים האחרונות מערער על תקופות של הסוג וטוען שהוא אינו מונופילטי ובעצם 4 מיניו שייכים לשני סוגים: אחד הקרוב לשור הבר והשני לתאו אפריקאי.

* גולגולת של P. oldowayensisגולגולת של *P. oldowayensis*
* איור של המינים (משמאל לימין) Pelorovis antiquus, P. turkanensis & P. oldowayensisאיור של המינים (משמאל לימין) *Pelorovis antiquus*, *P. turkanensis* & *P. oldowayensis*
* ציורי מערות של "פר גדול" מלוב, שייתכן ותיאר את P. antiquusציורי מערות של "פר גדול" מלוב, שייתכן ותיאר את *P. antiquus*

הפלוראוביס דמה לתאו אפריקאי אך היה גדול יותר ובעל קרניים ארוכות ומעוקלות בהרבה. הוא שקל כ-1,200 ק"ג בממוצע אך הגדולים שבזכרים הגיעו גם למשקל של 2 טון (2,000 ק"ג). הפלוראוביס היה אחד הפריים הגדולים ביותר שחיו אי-פעם בסדר גודל של ביזון גדול-קרניים (*Bison latifrons*). הפלוראוביס מהמין *Pelorovis oldowayensis* היה בערך בגודלו של תאו אפריקאי אך עם רגליים יותר ארוכות וראש מוארך. הפלוראוביס מהמין *Pelorovis antiquus* היה בגודל דומה אך מוצק וחסון יותר. 

ליבות הקרן העשויות עצם היו באורך של מטר אחד, וכאשר היו מכוסות בקרטין (בעת שהייצור היה חי, שכן קרטין לא שורד תהליכי התאבנות) אורכן יכל להגיע אף ל-2 מטר. הקרניים פנו הרחק מהראש והתעקלו החוצה, במינים מסוימים (*Pelorovis oldowayensis* ו- *Pelorovis turkanensis*) אף יצרו עיקול בצורת חצי מעגל. הקרניים של *Pelorovis antiquus* היו גם הן מרשימות, אך דמו יותר לאלו של תאו מים אסייתי, דבר שבהתחלה הוביל לסווגו תחת הסוג *Bubalus*. 

המין *Pelorovis antiquus* נכחד בערך לפני 12,000 שנה מדרום ומזרח אפריקה. מאובנים וראיות ארכאוזאולוגיות מראות שהוא חי בצפון אפריקה עד לפני 4,000 שנה - אז נכחד. המין *Pelorovis oldowaywensis* חי באפריקה שמתחת לסהרה ונכחד לפני 800,000 שנה.

המאובנים השלמים ביותר של *Pelorovis oldowayensis* נמצאו בערוץ אולדובאי בטנזניה. שלד שלם של *Pelorovis antiquus* נמצא ליד דג'לפה באלג'יריה.

ראו גם
------

* לפטובוס - סוג פר מהפליסטוקן
* אוגנדקס - אחד הפרים הקדומים ביותר

קישורים חיצוניים
----------------

ויקישיתוף מדיה וקבצים בנושא **פלוראוביס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |

הערות שוליים
------------

1. 1 2  Alan Turner & Mauricio Anton: *Evolving Eden, An Illustrated Guide to the Evolution of the African Large-Mammal Fauna*. Columbia University Press, New York 2004 מסת"ב 0-231-11944-5 (pp. 159-167)
2. 1 2  Ronald M. Nowak: *Walker's Mammals of the World*. Johns Hopkins University Press, 1999 מסת"ב 0-8018-5789-9
3. ↑  Palmer, D. ed. (1999). *The Marshall Illustrated Encyclopedia of Dinosaurs and Prehistoric Animals*. London: Marshall Editions. p. 281. ISBN 1-84028-152-9.
**פרוקיון** או **α בכלב קטן** הוא הכוכב הבהיר ביותר בקבוצת הכוכבים כלב קטן. זהו הכוכב השמיני בבהירותו בשמי כדור הארץ, מרחקו 11.4 שנות אור ממערכת השמש והוא מהווה את הקודקוד המזרחי של משושה החורף. זהו למעשה כוכב זוגי, אך הפרש הבהירויות בין שני הכוכבים הוא כל כך גדול, שקשה מאוד להבחין בכוכב העמום מבין השניים.

מאפיינים
--------

הכוכב הראשי במערכת הוא **פרוקיון-A**, כוכב מסוג ספקטרלי F5 IV-V, צבעו לבן - צהבהב והוא מאיר בעוצמה של פי 7.7 מעוצמת ההארה של השמש. בהירותו גבוהה יחסית לכוכבים מסוגו, מה שמביא לסיווגו כתת-ענק ונראה שהוא סיים להתיך את המימן שבליבתו להליום ונמצא בשלב של התכת מימן בשכבות חיצוניות יותר - תהליך שמביא ליציאתו מהסדרה הראשית תוך התרחבותו בדרך להפיכתו לענק אדום בתוך מספר עשרות מיליוני שנים.

הכוכב המשני במערכת הוא הננס לבן **פרוקיון-B**. שני הכוכבים מקיפים זה את זה ב-41 שנות ארץ במסלול אקסצנטרי, כך שהמרחק ביניהם משתנה בין 9 יחידות אסטרונומיות ל-21 יחידות אסטרונומיות. פרוקיון-B חיוור פי 14,000 מפרוקיון-A, ובשל המרחק הקטן יחסית ביניהם, קשה מאוד מאוד להבחין בפרוקיון-B, אפילו באמצעות טלסקופים גדולים.

היסטוריה
--------

פירוש השם פרוקיון ביוונית הוא "לפני הכלב", שכן הכוכב זורח באירופה מעט לפני סיריוס, כוכב הכלב, ומבשר על בואו. גם בתרבויות עתיקות נוספות כמו בבל ומצרים העתיקה נקשרו סיריוס ופרוקיון זה בזה ונקראו לעיתים "כוכבי הכלב".

קיומו של פרוקיון-B, הננס הלבן, נחזה עוד בשנות ה-40 של המאה ה-19 בעקבות מדידות מדויקות של מיקומו של פרוקיון בשמים ושל מהירות התנועה שלו ביחס למערכת השמש. בשנת 1861 חושב זמן הקפה של המערכת על ידי האסטרונום הגרמני ארתור אוורס, אך רק בשנת 1896 הוא נצפה לראשונה במצפה הכוכבים ליק על ידי האסטרונום ג'ון שברל באמצעות טלסקופ בקוטר של 91 ס"מ.

קישורים חיצוניים
----------------

ויקישיתוף מדיה וקבצים בנושא **פרוקיון** בוויקישיתוף
* פרוקיון בכוכבים קרובים
* פרוקיון באתר של ג'ים קלר
* פרוקיון, באתר אנציקלופדיה בריטניקה (באנגלית)
* פרוקיון, בבסיס הנתונים SIMBAD לגרמי שמיים אסטרונומיים

הערות שוליים
------------

1. ↑  VizieR: LHS 233, LHS Catalogue, 2nd Edition (Luyten 1979)

| הכוכבים הבהירים בקבוצת כלב קטן |
| --- |
| 

|  |  |
| --- | --- |
| α (פרוקיון) • β (גומייסה) |  |

 |
**פלורוזאורוס** (שם מדעי: ***Pelorosaurus***; משמעות שמו: "לטאה מפלצתית") הוא סוג של דינוזאור זאורופודי שחי באנגליה בקרטיקון התחתון שלפני 132 מיליון שנה מזמננו.

דינוזאור זה היה קרוב של הטיטאנוזאורים ושל הברכיוזאוריים וחלק מהחוקרים משייכים אותו אליהם. על פי תומאס ר. הולץ הבן הדינוזאור הגיע לאורך של 24 מטרים ומשקל של 30 טונות והיה בעל גפיים חזקות וארוכות, צוואר ארוך וגבוה ועור קשקשי נוקשה.

מחקר
----

הממצאים שלו התגלו לראשונה באנגליה ובפורטוגל, אך נחשבו לממצאי צטיוזאורוס בעוד ממצאים נוספים שזוהו אליו היו שייכים לסוג של איגואנודון.
הוא תואר ב-1850 בידי החוקר האנגלי גדעון מנטל, בהתבסס על מספר הבדלים עם הצטיוזאורוס. היה זה הזאורופוד השני שתואר לאחר הצטיוזאורוס שתואר בידי ריצ'רד אוון ב-1849, אך הוא סבר שמדובר בתנין יבשתי עצום ממדים. רק מנטל הוכיח שהזאורופוד שנמצא לא היה תנין והוא חי ביבשה, זאת מניתוח של מבנה החוליות שלו. מאובנים רבים שלו התגלו במשך הזמן, כמו בשטחי Wealden Group בדרום אנגליה.

במשך השנים הכלילו כמה מינים לסוג זה, כשאלה הועברו לסוגים דומים כמו אורניתופסיס, ו-*Haestasaurus*. חלק מהמדענים ראו בו קרוב של הקמרזאוריים, בעוד אחרים הכלילו אותו עם הברכיוזאוריים או הצטיוזאוריים. כיום הוא נחשב לטקסון ללא מקור בקבוצת המקרונריה.

תמונות
------

* עצמות זרוע של פלורוזאורוסעצמות זרוע של פלורוזאורוס
* איור אפשרי של פלורוזאורוסאיור אפשרי של פלורוזאורוס

קישורים חיצוניים
----------------

ויקישיתוף מדיה וקבצים בנושא **פלורוזאורוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |
**גלילן שחור** (שם מדעי: *Holothuria atra*) הוא מלפפון ים מסוג גלילן. תפוצתו באוקיינוס השקט, באוקיינוס ההודי, ובים סוף, כולל מפרץ אילת.

תיאור פיזיולוגי
---------------

אורך גופו מגיע עד 50 ס"מ. צבעו חום-שחור וגופו גלילי, ארוך ושרירי ובו שני פתחים. בצד הקדמי נמצא הפה וסביבו ערוכים בחנינים מורחבים (מעין משושים), המשמשים לליקוט המזון והעברתו פנימה. בקצה האחורי נמצא הביב. מן הפה ועד לביב עובר מעי ארוך. לאורך הגב והגחון ישנה מערכת של תעלות מים. בעזרת הבחנינים הוא מעביר אל הפה סחופת הכוללת אצות, שיירי צמחי מים, שברי אלמוגים ועוד. במעי נספגים חומרי המזון ולקט אורגאני וכל השאר מופרש דרך הביב כגלילים רבים.

רבייה
-----

הרבייה משתנה בהתאם לעונות השנה. בעונה החמה הרבייה היא מינית. הזכרים והנקבות פולטים את תאי הביצה ותאי הזרע למים. הזחלים שבוקעים שוחים בחופשיות עד סיום הגלגול ואז יורדים לדור בקרקעית. בעונה הקרה ההתרבות היא א-מינית ונעשית על ידי ניתוק מקטע מאמצע הגוף אשר ממנו מתפתחים יתר האיברים, עד להיווצרות גלילן שלם. משך תהליך זה אורך כחודשיים.

התנהגות
-------

הגלילן השחור מצוי עד עומק של 25 מטר. שוכן קרקעית ומשתמש בחול כדי להסתתר מפני טורפים, בכך שהוא עורם חול על גבו, עד שכמעט לא ניתן לראותו. הוא נע במים בתנועות גליות איטיות ומתגונן כנגד טורפים על ידי הפרשת רעלים בעלי ריח דוחה.

קישורים חיצוניים
----------------

ויקישיתוף מדיה וקבצים בנושא **גלילן שחור** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ITIS
* NCBI
* GBIF
 |

הערות שוליים
------------

1. ↑  גלילן שחור באתר הרשימה האדומה של IUCN
אלגוריתם **קטמול-קלרק** (באנגלית: **Catmull–Clark**) הוא אלגוריתם בגרפיקה ממוחשבת שמטרתו ליצור משטחים חלקים באמצעות חלוקה חוזרת ונשנית של משטח. האלגוריתם הוצג לראשונה ב-1978 על ידי שני מדעני המחשב האמריקניים אדווין קטמול וג'יימס קלרק.

האלגוריתם פועל בצורה רקורסיבית כשבכל שלב נעשה עידון בצורה הבאה:
מתחילים ממודל של פאון, וכל הקודקודים בו נקראים קודקודים מקוריים.

* על כל פאה מוסיפים נקודת פאה (face point): היא נקודת שיווי המשקל בין הקודקודים המקוריים של הפאה
* על כל צלע מוסיפים נקודת צלע ( edge point): ממוצע שתי נקודות הפאה הסמוכות ושתי נקודות הקצה המקורית של הצלע.
* לכל נקודת פאה מוסיפים צלע המקשרת לצלעות הפאה: המקשרת את נקודת הפאה עם נקודות הצלע המתאימות
* לכל נקודה מקורית P מגדירים את F להיות ממוצע נקודות הפאה שיצרנו זה לא מכבר שנוגעות ב-P, ומגדירים את R להיות ממוצע נקודות האמצע לצלעות הנוגעות ב-P. כל נקודה מקורית מוזזת ל{\displaystyle {F+2R+(n-3)P \over n}}.
* מחברים כל קודקוד לנקודות הצלע של כל הצלעות המקוריות שבהן היה הקודקוד המקורי
* מגדירים את פאות חדשות על סמך הבנייה

הפעלה חוזרת של האלגוריתם יוצרת משטחים חלקים יותר.

קישורים חיצוניים
----------------

 פרק זה טעון עריכה. אנא תרמו לוויקיפדיה ועזרו לערוך אותו. 

E. Catmull and J. Clark: *Recursively generated B-spline surfaces on arbitrary topological meshes*, Computer-Aided Design 10(6):350-355 (November 1978), (doi, pdf)
שלד של סקוטוזאורוס
**פרוקולופונומורפה** (שם מדעי: *Procolophonomorpha*) היא סדרה של זוחלים נכחדים שהיו שונים מכל שאר הזוחלים והם חיו בין תקופת הפרם לסוף הטריאס, אז הם נכחדו. בני קבוצה זו תוארו בידי החוקר אלפרד רומר ב-1964, כשבעבר חלקם היו שייכים לקבוצה אנאפסידה שבוטלה. בעבר החשיבו את הצבים המודרניים לבני קבוצה זו, אך כיום מניחים שהצבים התפתחו מבני הקבוצה טסטודינטה, הקרובה לזאורופטריגיים הימיים.

יצורים אלה דמו במראם ללטאות מגושמות ורובם היו חסרי שריון. ככל הנראה הם היו אוכלי כל או צמחוניים. אחדים מהם היו גדולים מאוד כמו הסקוטוזאורוס והאלגיניה של סוף הפרם שהגיע לאורך 3 מטרים. לחלקם היו קוצים ארוכים סביב הצוואר והראש כדי להגן מפגיעות ואולי כדי להילחם על נקבות.

מיון
----

* + - * + - סוג ללא מקור Australothyris
* קבוצה Hallucicrania
	+ - * על-משפחה Lanthanosuchoidea
				+ משפחה Acleistorhinidae
				+ משפחה Bolosauridae - בה הבולוזאורוס
	+ קבוצה Procolophonia
		- קבוצה Pareiasauromorpha
			* + משפחה Nycteroleteridae
			* על-משפחה Pareiasauroidea
				+ משפחה Pareiasauridae
			* על-משפחה Procolophonoidea
				+ משפחה Owenettidae
				+ משפחה Procolophonidae

קישורים חיצוניים
----------------

ויקישיתוף מדיה וקבצים בנושא **פרוקולופונומורפה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
 |
חבית שרי עם חזית שקופה, כך שהמבקרים יכולים לצפות בתהליך ההתפתחות של הפלור
**פלור** (בספרדית: **flor**; פרח) הם מגוון שמרים ייחודיים לאנדלוסיה שבדרום ספרד, הממלאים תפקיד חשוב בתהליך ייצור השרי.

בתהליך ייצור היין יש חשיבות לשימור יינות צעירים מחשיפה לאוויר באמצעות איטום בחביות על מנת למנוע זיהום של בקטריות ושמרים אשר יקלקלו אותו. עם זאת, בתהליך ייצור יינות השרי ממולאות חביות האלון הנקבוביות רק כחמש שישיות מנפחן במכוון. אופן מילוי זה מותיר "מרווח של שני אגרופים" המאפשר את גדילת שמרי הפלור. ציפוי הפלור נראה כספוג לבן.

הפלור מעדיף אקלים קריר ולחות גבוהה, כך שלשרי המיוצר בסנלוקר דה ברמדה (Sanlúcar de Barrameda) ואל פווארטו דה סנטה מריה (El Puerto de Santa María) יש שכבת פלור עבה יותר מזו שבשרי המיוצר בפנים הארץ, בחרס דה לה פרונטרה. הפלור מעניק לשרי את טעמו הרענן הייחודי, עם משקעי טעם של לחם טרי.

בהתאם להתפתחות היין נקבע אם המשך התיישנותו תעשה כליל תחת מעטה הפלור על מנת ליצור שרי מזן הפינו או המנסאנייה, או שיחוזק על מנת להגביל את התפתחות הפלור, ויעבור יישון תוך כדי חמצון על מנת לייצר שרי מסוג אמונטייאדו או אולורוסו.

ראו גם
------

* שרי (יין מחוזק)
**פרוקופיי איוואנוב** (**Прокофий Иванов**, נולד ב-1888) היה מורה בבית ספר בכפר קוסצ׳בקה ברוסיה, והוכר כחסיד אומות העולם ב-13 בדצמבר 1995 על הצלת הילד היהודי לב מרדיפות הנאצים.

פעילותו בתקופת השואה להצלת יהודים
---------------------------------

איוואנוב חיי עם אשתו ושתי בנותיו, ליובה ולוסיה. בשנת 1941 פלשו הנאצים לברית המועצות. בתו ליובה גויסה לצבא האדום ונפלה בקרב. ביולי 1941, נכבש הכפר קוסצ'בקה, אך הזוג איוואנוב המשיכו ללמד בבית הספר, וגם עזרו לפרטיזנים במזון, מידע ותחמושת. בתם לוסיה קישרה בינם לפרטיזנים.

בסוף יולי של 1942 הביאו הפרטיזנים לבית איוואנוב את לב, יהודי שניצל עם אחיו ועוד ניצולים מהטבח בפטרוביצ'י. זמן קצר לאחר הצטרפותו לפרטיזנים, לב נפצע ברגלו, והתבקש מהאיוואנובים לטפל בוא. לב הוחבא בביתם בעליית הגג, בסככה ולסיום בבור שנחפר במיוחד בשבילו.

בפברואר 1943, כאשר אלמוני הלשין על לידיה ולוסיה לגרמנים, שתיהן נהרגו. לידיה הוצאה להורג במקום ולוסיה עונתה למוות. לאחר זמן מה, עזרה לאיוואנוב השכנה בענייני הבית ובטיפול בנער, יליזבטה קונדרטייבה. מדי פעם המשטרה הייתה מחפשת בביתו של איוואנוב, הייתה קונדרטייבה לוקחת את לב למקום מסתור ביער, ומסתתרים שם עד שחיפוש הסתיים. איוואנוב נשא את קונדרטייבה לאישה מאוחר יותר.

לאחר המלחמה
-----------

בספטמבר 1943 שוחרר מחוז סמולנסק, ולב עזב את קוסצ'בקה, והמשיך להתכתב עם מציליו זמן רב לאחר מכן. בשנת 1991 לב עלה לישראל והגיש בקשה להכיר באיוואנוב כחסיד אומות העולם.

ב-1995, הוכרו איוואנוב ולידיה אשתו כחסידי אומות העולם. ב-1999, הוענק האות גם לקונדרטייבה.

מאוחר יותר התגלה שאחותה של לידיה, אקרטינה, עלתה לארץ ישראל עקב בעלה שהתגייר.

קישורים חיצוניים
----------------

* פרוקופיי איוואנוב, יד ושם

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"פרוקופיי איוואנוב"**.
מקדם הקשר (או המתאם) \phi  (פי) הוא מדד תיאורי לעוצמת הקשר בין שני משתנים איכותיים (כשבדרך כלל שניהם נמדדים בסולם מדידה שמי). המדד מבוסס על סטטיסטי כי בריבוע של פירסון, אולם יש לו קשר גם למקדם המתאם של פירסון.

היסטוריה
--------

מקדם קשר זה הוצע על ידי ג'ורג' אדני יול ב-1912 עבור 2 משתנים איכותיים דיכוטומיים. קרל פירסון הציע באופן בלתי תלוי לאמוד את עצמת הקשר בין שני משתנים דיכוטומיים המקבלים את הערכים 0 ו-1 על ידי חישוב מקדם המתאם כאשר מתייחסים למשתנים כאל משתנים כמותיים. התברר כי שתי ההגדרות שקולות, וכי שתיהן קשורות גם לסטטיסטי מבחן כי בריבוע לבדיקת השערת אי התלות בין המשתנים. ההרחבה פורמלית של מקדם \phi  למדידת עצמת הקשר בין שני משתנים איכותיים כלשהם נעשתה על ידי הראלד קראמר.

הגדרה
-----

יהיו X ו-Y שני משתנים מקריים איכותיים, ויהי {\displaystyle \chi ^{2}} סטטיסטי כי בריבוע לבדיקת השערת אי התלות בין המשתנים על סמך מדגם בגודל n. אזי {\displaystyle \phi ={\sqrt {\frac {\chi ^{2}}{n}}}}.

ערכו של \phi  שווה ל-0 אם ורק אם שני המשתנים הם בלתי תלויים. ככל שערכו של \phi  גדול יותר כך עצמת הקשר גדולה יותר. בדרך כלל ערכו של \phi  קטן מ-1, אם כי ניתן למצוא דוגמאות בהן ערכו גדול מ-1. עם זאת, כאשר X ו-Y הם משתנים דיכוטומיים, ערכו של \phi  אינו יכול לעלות על 1.

ניתן לבדוק השערות על ערכו של \phi  ולחשב רווחי סמך תוך שימוש בהתפלגות כי בריבוע.

מקרים פרטיים
------------

כאשר X ו-Y הם משתנים דיכוטומיים (כלומר כל אחד מהם מקבל שני ערכים בלבד), ניתן להציג את נתוני המדגם בלוח השכיחות הבא:

| Total | {\displaystyle y\_{2}} | {\displaystyle y\_{1}} |  |
| --- | --- | --- | --- |
| {\displaystyle a+b} | b | a | x\_1 |
| {\displaystyle c+d} | d | c | x\_2 |
| n | {\displaystyle b+d} | {\displaystyle a+c} | Total |

  

כאשר {\displaystyle n=a+b+c+d}.

במקרה זה:

{\displaystyle \phi ={\frac {ad-bc}{\sqrt {(a+b)(a+c)(c+d)(b+d)}}}}.
זוהי למעשה ההגדרה שנתן יול.

אם X ו-Y הם משתנים דיכוטומיים, ערכו של \phi  שווה לערכו של מתאם קרמר.

אם X ו-Y מקבלים את הערכים 0 ו-1, אזי \phi  שווה לערכו של מקדם המתאם של פירסון המחושב כאשר מתייחסים למשתנים כאל משתנים כמותיים.

ראו גם
------

* משתנה איכותי
* סולם מדידה
* מבחן כי בריבוע
* מבחן M בריבוע
* מתאם פירסון
* מתאם קרמר

קישורים חיצוניים
----------------

* Phi-coefficient - מתוך Encyclopedia of Statistical Sciences

הערות שוליים
------------

1. ↑  Yule, G. U. On the methods of measuring association between two attributes, **Journal of the Royal Statistical Society**, 6 75, 1912, עמ' 579-652 doi: 10.2307/2340126
2. ↑  Cramer, H. **Mathematical Methods of Statistics**, Princeton: Princeton University Press, 1946, מסת"ב 0-691-08004-6
3. ↑  Samuel Kotz and N. Balakrishnan, **Encyclopedia of Statistical Sciences**, Wiley-Interscience, 2006, עמ' 41, מסת"ב 978-0471743804
משיר זהוב צעיר.
**משיר** (שם מדעי: ***Tor***) הוא סוג דגים ממשפחת הקרפיוניים שבסדרת הקרפיונאים החיים בנהרות בפקיסטן, הודו, סרי לנקה ודרום-מזרח אסיה עד מלזיה ואינדונזיה. הם חיים בעיקר במים טרופיים אך גם במימי הרים קרירים. מקור השם הוא מהינדית ופירושו "אריה אמיץ", עקב מנהגם לשחות במעלה הנהרות החזקים.

דגים אלה גדולים מאוד והגדול שבהם הוא המין משיר זהוב שיכול להגיע לאורך 2.8 מ' ולשקול עד 54 ק"ג. הם בעלי קשקשים רחבים בצבע כסוף ובעלי סנפירים רחבים. הראש מוארך עם בינים הפונות מטה. דגים אלה הם אוכלי כל.

הרבה מהמינים מצויים בסכנה בטבע עקב דיג-יתר, זיהום ופגיעה בבתי גידולם המועטים. חלק מדגים אלה משמשים כדגי נוי בבריכות פרטיות.

מינים
-----

השם "משיר" מיועד גם לבני הסוג *Neolissochilus* והמין היחידי *Naziritor zhobensis*, הקרובים.

* Tor ater
* Tor dongnaiensis
* Tor douronensis
* Tor hemispinus
* משיר שחור (Tor khudree)
* Tor kulkarnii
* Tor laterivittatus
* Tor malabaricus
* Tor mosal
* Tor mekongensis
* Tor polylepis
* משיר זהוב (Tor putitora)
* Tor remadevii
* Tor sinensis
* Tor tambra
* Tor tambroides
* Tor tor
* Tor yingjiangensis

קישורים חיצוניים
----------------

ויקישיתוף מדיה וקבצים בנושא **משיר** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* ITIS
* NCBI
* GBIF
 |
**מקדם המתאם של ספירמן**, בסטטיסטיקה, הוא מדד קשר א-פרמטרי המודד את עוצמת הקשר בין שני משתנים, כאשר המשתנים נמדדים על ידי סולם סדר, רווח או מנה. מדד זה מעריך עד כמה טוב ניתן לתאר את הקשר בין המשתנים באמצעות פונקציה מונוטונית. המדד אומד את עוצמת הקשר בין שני משתנים, X ו-Y, על ידי דירוג התצפיות.

באופן מעשי נהוג להשתמש במדד זה כאשר לפחות אחד משני המשתנים נמדד בסולם סדר.

המדד קרוי על שמו על צ'ארלס ספירמן, ולעיתים מסומן באות היוונית ρ (רו).

הגדרה
-----

יהיו X ו-Y שני משתנים הנמדדים בסולם סדר, רווח או מנה. נתונות N תצפיות מזווגות של שני המשתנים: .(X1, Y1), .....(Xn, Yn).

נגדיר את Ri להיות הדרגה של Xi (כאשר מדרגים את ערכי X מהנמוך לגבוה), ובאופן דומה את Si להיות הדרגה של Yi ואת Di להיות שווה להפרש Ri-Si. 

אזי מקדם המספר של ספירמן ρ מוגדר על ידי:

 \rho = 1- {\frac {6 \sum Di^2}{N(N^2 - 1)}}
למעשה המדד זה מחושב על ידי הפעלת נוסחת מקדם המתאם של פירסון על הדרגות R ו-S, והנוסחה הנתונה מתקבלת על ידי פישוט אלגברי של החישוב.

תכונות
------

* המדד סימטרי: מתאם ספירמן בין X ל-Y שווה למתאם ספירמן בין Y ל-X.
* ערכו של המתאם נע בין 1 ל--1.
* אם ערכו של המדד שווה ל-1 אז יש בין המשתנים קשר מונוטוני חיובי מלא, ואם ערכו שווה ל-1- אז יש בין שני המשתנים קשר מונוטוני שלילי מלא.
* ערך 0 מציין חוסר קשר מונוטוני.

דוגמה
-----

במבחני טעימה אנשים נתבקשו לטעום מותגים שונים של פיצה, ולדרג את הנאתם מהטעם בסולם שנע בין הערכים 1 עד 10, כאשר הערך 1 מציין "לא טעים בכלל", והערך 10 מציין "טעים מאוד". כמו כן, יש נתונים על המחיר של כל מנת פיצה בשקלים, שאינם ידועים לטועמים. לשם הפשטות, נציג כאן נתונים של 6 טועמים בלבד:

|  |  |  |  |  |  |  |
| --- | --- | --- | --- | --- | --- | --- |
| מספר הטועם | דירוג הטעם | מחיר | דרגת הטעם | דרגת המחיר | הפרש הדרגות | ריבוע הפרש הדרגות |
| 1 | 2 | 15 | 1 | 2.5 | 1.5 | 2.25 |
| 2 | 8 | 20 | 5 | 5 | 0 | 0 |
| 3 | 10 | 18 | 6 | 4 | 2- | 4 |
| 4 | 7 | 12 | 4 | 1 | 3- | 9 |
| 5 | 4 | 15 | 2 | 2.5 | 0.5- | 0.25 |
| 6 | 5 | 22 | 3 | 6 | 3 | 9 |

שימו לב כי לשתי מנות של פיצה היה מחיר זהה של 15 שקלים. אלה היו המחירים השני והשלישי הנמוכים ביותר, ולכן לכל אחד מהם ניתנה הדרגה הממוצעת 2.5.

נסכם את ריבועי הפרשי הדרגות ונקבל כי הסכום שווה ל-24.5. נציב ערך זה בנוסחה ונקבל כי:

{\displaystyle \rho =1-{\frac {6\*24.5}{6(6^{2}-1)}}=0.3}
מסקנתנו תהיה כי יש קשר בינוני בין מחיר הפיצה והטעם שלה.

קישורים חיצוניים
----------------

ויקישיתוף מדיה וקבצים בנושא **מתאם ספירמן** בוויקישיתוף
* מתאם ספירמן, באתר MathWorld (באנגלית)
אישה ממזרח-אירופה באוקראינה. נראית לבושה בשמלה ובכיסוי ראש כנוצרייה אדוקה
המונח **אופנה צנועה** או **לבוש צנוע** מתייחס למגמת אופנה אצל נשים שלובשות בגדים פחות חושפני עור, במיוחד באופן העונה על הדרישות הרוחניות והסגנוניות שלהם מטעמי אמונה, דת או העדפה אישית. הפירוש המדויק של 'צנוע' משתנה בין תרבויות ומדינות. אין פירוש חד משמעי שכן הוא מושפע ממאפיינים סוציו-תרבותיים של כל מדינה.

למונח "צנוע" עשויים להיות פרשנויות מגוונות בדתות שונות וגם בין אותה דת. קיים גם משותף בין דתות שונות. לדוגמה, נשים אדוקות רבות שמהן נוצריות, יהודיות, או מוסלמיות מכסות את שערותיהם. חלק מהנשים הנוצריות עוטות כיסוי ראש, כך גם חלק מהנשים היהודיות עוטות מטפחת ראש, וחלק מהנשים מוסלמיות חובשות חג'אב.

בסוף 2018, אופנה צנועה נחשבה לתעשייה של 250 מיליארד דולר.

תופעה הולכת וגדלה זו נחקרה על ידי חוקרים כמו הפרופסורית הבריטית ריינה לואיס מהקולג' לאופנה בלונדון (UAL). בין עבודותיה בנושא ניתן להזכיר 'אופנה צנועה: סטיילינג של הגוף ותיווך אמונה' (2013) ו'אופנה מוסלמית: תרבויות סגנון עכשוויות' (2015).

ראו גם
------

* צניעות (יהדות)
* מעמד האישה ביהדות

קישורים חיצוניים
----------------

ויקישיתוף מדיה וקבצים בנושא **אופנה צנועה** בוויקישיתוף
* האם האופנה הצנועה היא הדבר הגדול הבא?, באתר פורבס
* מדוע להתלבש בצניעות יכול לשנות את חייך באופן דרמטי(הקישור אינו פעיל)

הערות שוליים
------------

1. 1 2 3  Adewunmi, Bim (16 ביוני 2011). "Women Faith-based fashion takes off online". The Guardian. נבדק ב-15 בינואר 2019. `{{cite news}}`:  (עזרה)
2. ↑  Hannes Ben, "Modest fashion, major opportunity", *Locaria*, 19 April 2019
3. ↑  Hunt, Margaret (11 ביוני 2014). *Women in Eighteenth Century Europe* (באנגלית). Taylor & Francis. p. 58. ISBN 9781317883876. `{{cite book}}`:  (עזרה)
4. ↑  Bauck, Whitney (1 בנובמבר 2016). "What Does Modest Fashion Mean?". The New York Times. נבדק ב-15 בינואר 2019. `{{cite news}}`:  (עזרה)
5. 1 2  Adewunmi, Bim (5 בנובמבר 2018). "Why The Modest Fashion Trend Isn't Going Anywhere". Buzz Feed News. נבדק ב-15 בינואר 2019. `{{cite news}}`:  (עזרה)
**וַרְדִּית סִינַי** (שם מדעי: ***Carpodacus synoicus***) היא מין ציפור ממשפחת הפרושיים. ורדית סיני נפוצה בערב הסעודית, דרום ירדן, הנגב וסיני. האקלים הטבעי שלה הוא מדבריות חמים. המין נודד בחורף. ורדית סיני היא הציפור הלאומית של ירדן. בעבר המין Carpodacus stoliczkae נחשב לחלק ממין זה.

מאפיינים
--------

הוורדית היא ציפור קטנה באורך 15–16 ס"מ ובמשקל 15–20 גרם. במין זה מתקיימת דו־צורתיות זוויגית כשלזכר ראש בצבע ורוד כהה, גחון ורוד בהיר יותר, כיפה ומצח לבנים וכנפיים חומות, ואילו הנקבה בצבע אפור-חום בהיר כשהבטן מעט בהירה יותר. מקורה אפור, קצר ועבה.
הצעירים נראים דומה לנקבה, כשהצבעים החזקים של הזכר מתפתחים בשנה השנייה לחייהם, בסביבות סוף החורף.

התנהגות
-------

הוורדית היא עוף חברותי החי בלהקות של עשרות פרטים, עד לעונת הקינון בה הלהקות מתחלקות לזוגות.
עונת הקינון מתחילה במרץ. הקנים נבנים על מצוקים. הזכר נוכח באופן קבוע באזור הקרוב לקן ומפגין בעלות על ידי שירתו, שורה של צלילים מתכתיים "צִי-צִי-צִי-צִי-צִי-צִי". באפריל הנקבה מטילה כ־4–5 ביצים תכולות בהירות. הדגירה אורכת כשבועיים שלאחריהם הגוזלים נשארים בקן לשבועיים נוספים.
ורדית סיני ניזונה מזרעים, פירות ופרחים שהיא מוצאת בעיקר על הקרקע, ולפעמים גם על עצים ושיחים. מקור שמה המדעי, Carpodacus synoicus, ביוונית עתיקה. ביוונית, "karpos" היא מילה שמשמעותה "פרי"; "dakos" היא המילה היוונית לפועל "נושך"; "synoicus" על שם חצי האי סיני.

תפוצה
-----

ורדית סיני נפוצה בצפון מערב ערב הסעודית, דרום ישראל, דרום ירדן וסיני. אזור התפוצה הטבעי שלה הוא מדבריות חמים, אך היא נמצאת לעיתים גם בערבות צחיחות. לא ידועים איומים. תחום תפוצתה נאמד בכ־277,000 ק"מ רבועים.
הוורדית יציבה לא שכיחה בדרום הארץ כשתחום תפוצתה בארץ הוא מהרי אילת והערבה, דרך הנגב ועד למדבר יהודה. הוורדית מקננת בארץ.

ראו גם
------

* ורדית אירופית - מין נוסף מאותו סוג

לקריאה נוספת
------------

* Peter Clement, Carpodacus, **Finches and Sparrows**, Bloomsbury Publishing, 2010-08-30, עמ' 281, מסת"ב 978-1-4081-3529-7. (באנגלית)

קישורים חיצוניים
----------------

ויקישיתוף מדיה וקבצים בנושא **ורדית סיני** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ITIS
* NCBI
* GBIF
 |

* ורדית סיני באתר הרשימה האדומה של IUCN

הערות שוליים
------------

1. ↑  ורדית סיני באתר הרשימה האדומה של IUCN
2. ↑  Sinai Rosefinch (Carpodacus synoicus) - BirdLife species factsheet, datazone.birdlife.org
3. ↑  אסף מירוז, ורדית סיני, באתר אתר הצפרות הישראלי
4. ↑  ורדית סיני - eBird, באתר ebird.org
5. ↑  ורדית סיני, באתר הרשימה האדומה של העופות המקננים בישראל
**שבטן לבן** (שם מדעי: *Osyris alba*) הוא שיח טפיל שורש (טפיל למחצה), דו ביתי בצבע ירוק, ממשפחת הסנטליים, הגדל בארצות הים התיכון.

מאפיינים חזותיים
----------------

גובהו של השבטן הלבן הוא 40–80 ס"מ, וצבעו ירוק. במהלך הקיץ כשעליו נושרים הוא דומה לשרביטן או לצמח רותמי, אך נבדל ממנו בשרידי צלקות העלים שעל הגבעולים המצולעים. בחורף מלבלבים ענפים חדשים, הנושאים עלים בשרניים מעט, צרים, הדומים לאיזמל ובעלי פטוטרת קצרה.
על שיחי הזכר מופיעים הפרחים בצברים הצדדיים, והם בעלי עטיף עשבוני צהבהב, בעל 3–4 עלי עטיף ו- 3–4 אבקנים. מנגד הפרחים הנקביים יחידים, נישאים בקצה הענף, עטופים כמו הזכרים ובהן עמוד עלי יחיד שבקצהו שלוש צלקות.
פרי השבטן הוא אדום-מבריק, כדורי, חד זרעי, קוטרו 6–8 מ"מ. הפצתו נעשית על ידי ציפורים, שאוכלות אותו ומפיצות את זרעו קשה הקליפה והבלתי מעוכל למרגלות העצים שעליהן הן מקוננות.
הפרחים של השבטן פורחים בחודשים מרץ-אוגוסט.

תפוצה
-----

השבטן הלבן נפוץ בארצות הים התיכון.
בארץ הוא נפוץ בגולן, בחרמון, בגליל, בעמק הירדן עליון, בעמקים, בגלבוע, בכרמל, בהרי השומרון, במדבר שומרון, בהרי יהודה, במדבר יהודה ובבקעת ים המלח, בשרון ובשפלה.

מאפיינים טפיליים
----------------

השבטן הלבן הוא טפיל למחצה. שורשיו נטפלים לשורשי שיחים ועצים של החורש הים תיכוניים.
השבטן הלבן נחשב לטפיל שורש מבחינת תזונתם המינרלית.
לשבטן הלבן ושני מיני החלוקה שלו, החיים בארץ אין להם שורשים, המסוגלים לשאוב מהקרקע מים ומינרלים, ולכן הוא נצמד לשורשי הפונדקאי על ידי כפתורי מציצה היונקים מהם מים ומינרלים.

לקריאה נוספת
------------

* שבטן לבן, מתוך אתר צמח השדה
* שבטן לבן, מתוך אתר טיולי, 2014

קישורים חיצוניים
----------------

ויקישיתוף מדיה וקבצים בנושא **שבטן לבן** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* TPL
* EOL
* NCBI
* GBIF
* IPNI
* צמחיית ישראל ברשת
* צמח השדה
* Tropicos
 |

הערות שוליים
------------

1. 1 2  עזריה אלון (עורך), **החי והצומח של ארץ ישראל**, הוצאת משרד הביטחון, 1985
**קֻפְסִינוּן נָקוד** (שם מדעי: ***Ostracion cubicus***), נודע גם בשם **קופסינון צהוב**, הוא דג ממשפחת הקופסינוניים, שחי בשוניות אלמוגים באוקיינוס ההודי, כולל הים האדום, באוקיינוס השקט, ובדרום מזרח האוקיינוס האטלנטי. 

קופסינון צעיר

מאפיינים
--------

הקופסינון מגיע עד לאורך של 45 סנטימטר. צורתו היא מעין תיבה, שנתמכת על ידי מבנה שלד פנימי ייחודי, כמו דגים רבים אחרים ממשפחת הקופסינוניים. הקופסינון הצהוב הבוגר מתאפיין בגוף צהוב ומוארך עם נקודות לבנות, ולעיתים בעל גוונים כחולים. קופסינונים צעירים נראים מעט שונה מהוריהם, ולמרות שבניגוד לדגים טרופיים רבים הם שומרים על אותה דוגמת צבעים כמו הקופסינון הבוגר, הקופסינונים הצעירים הם הרבה יותר קובייתיים בצורתם הכללית, צבעם הצהוב בהיר ובוהק יותר, והנקודות שלהם שחורות. 

הקופסינון ניזון בעיקר מאצות, סרטנים, חסרי חוליות, תולעים, ודגים קטנים. הקופסינון אוכל באמצעות פה קטן דימוי מקור, שמאפשר לו לגרד אצות מסלעים ולפצח את טרפו. כשהקופסינון מרגיש מאוים הוא משחרר רעלנים למים דרך עורו, שעלולים להיות קטלניים לרוב הדגים סביבו. צבעיו הבולטים מהווים צבעי אזהרה לטורפים פוטנציאליים שירצו לתקוף אותו. 

קופסינונים בוגרים נוטים להתבודד, חוץ מבעונת הרבייה באביב, בה הם מתקבצים בקבוצות קטנות של זכר אחד ו-2 עד 4 נקבות. 

צורתו של הקופסינון וצבעיו הבולטים הפכו אותו לדג פופולרי בקרב מגדלי אקווריומים, מה שגורם לאיסוף שלהם משוניות אלמוגים והעברתם לאקווריומים. קופסינונים מסוגלים לשרוד בשבי, אך הם דורשים תנאים סביבתיים טובים ותחזוקה מתמדת. 

הקופסינון הנקוד חי גם בישראל בשמורת האלמוגים במפרץ אילת. 

ב-2006 חברת המכוניות מרצדס-בנץ, הוציאה עיצוב לדגם של מכונית ביונית שמבוסס בצורתו על צורת הקופסינון הנקוד.

קישורים חיצוניים
----------------

ויקישיתוף מדיה וקבצים בנושא **קופסינון נקוד** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* FB
* ADW
* ITIS
* NCBI
* GBIF
 |

הערות שוליים
------------

1. ↑  מילון בעלי חיים: דגי הגרם (תשע"ב), 2012, באתר האקדמיה ללשון העברית
מיקום המקש במקלדת סטנדרטית עם 102 מקשים באנגלית.
**Print screen** (לעיתים מופיע בקיצורים שונים כגון **Prt Scr** ,**Print Scrn** ו-**Prnt Scrn**) הוא מקש המופיע על מרבית המקלדות המודרניות. בדרך כלל מופיע המקש יחד עם מקשי break ו-Scroll lock. לעיתים הוא מופיע יחד עם הפונקציה SysRq. במערכות הפעלה מבוססות שורת פקודה לחיצה על מקש זה העתיקה את זיכרון הבאפר של המסך ליציאה סטנדרטית של מדפסת, כגון LPT1. במילים אחרות, כל מה שהוצג על המסך ברגע הלחיצה על המקש - הודפס.

מערכות הפעלה חדשות המשתמשות בממשק משתמש גרפי נוטות להעתיק את תמונת מפת הסיביות הנוכחית של המסך אל לוח העריכה (clipboard) או לשטח אחסון דומה. לאחר מכן ניתן להדביק את התמונה שנשמרה לתוך קבצים ולהשתמש בהם כתמונת מסך. ישנן מעטפות המאפשרות לערוך את התנהגות הכפתור באמצעות כפתורים נוספים כגון מקש Ctrl ו-מקש Alt.

במערכת ההפעלה חלונות, לחיצה על מקש ה-print screen תלכוד את כל המסך, ואילו לחיצה על המקש יחד עם מקש Alt תלכוד את החלון הפעיל בלבד. את התמונה שנלכדה ניתן להדביק בתוכנות עריכה כמו ב-Word, במכתב דואר אלקטרוני, בצייר של חלונות ובתוכנות גרפיקה אחרות. החל מגרסה 8, לחיצה על מקש Print Screen יחד עם מקש סמל Windows שומרת את צילום המסך כתמונה לתיקיית התמונות במחשב, מה שחוסך את הצורך להדביק את צילום המסך בתוכנה ולהשתמש בה כדי לשמור אותו כתמונה. לחיצה על מקש PrintScreen יחד עם מקש סמל Windows ומקש Alt שומרת את צילום המסך בתיקיית הווידאו במחשב. לחיצה על מקש ה-print screen יחד עם המקשים Alt ו-Shift מפעיל את פונקציית החדות הגבוהה שמשמש אנשים בעלי ליקויי ראייה שונים.

בשולחנות העבודה GNOME ו-KDE המקש מבצע פעולה דומה לזו שמתבצעת בחלונות. אך במקום לשמור את המידע ללוח העריכה, ייפתח חלון המציג את התמונה שנלכדה ומציע לשמור אותה כקובץ (בברירת המחדל בפורמט PNG).

במחשבים ובמסכים החדשים, מקש ה-PrintScreen איננו לוכד תמונה מסרט וידאו שרץ על המחשב, שכן בסרט מטפלים כרטיס המסך והמאיץ הגרפי ולא מערכת ההפעלה. ישנן תוכנות המאפשרות לכידת מסך של תמונה מתוך סרט, באמצעות פונקציה הכלולה בתוכנה.

ראו גם
------

* מקשי קיצור


| מקלדת מחשב סטנדרטית בעברית |
| --- |
| 

|  |
| --- |
| 

 |

 |

קישורים חיצוניים
----------------

ויקישיתוף מדיה וקבצים בנושא **Print screen** בוויקישיתוף
משפחת הטפילד ב-1897
**סכסוך הטפילד-מק'קוי** היה סכסוך משפחות מפורסם בשנים 1863 עד 1891, בין שתי משפחות שחיו בסמיכות על גבול וירג'יניה המערבית וקנטקי לאורך נהר טאג פורק, יובל משנה של נהר אוהיו. הסכסוך גבה לאורך השנים את חייהם של 12 אנשים. 7 בני משפחת מק'קוי, 4 בני משפחת הטפילד ועוזר שריף.

משפחת הטפילד שחיה בווירג'יניה המערבית הונהגה על ידי ויליאם אנדרסון הטפילד שכונה "Devil Anse Hatfield" ומשפחת מק'קוי שחיה בקנטקי הונהגה על ידי רנדולף מק'קוי. המעורבים בסכסוך משתי המשפחות היו צאצאים של אפרים הטפילד שנולד ב-1765 וויליאם מק'קוי שנולד ב-1750.

הסכסוך נכנס ללקסיקון הפולקלור האמריקאי כמטונימיה לכל סכסוך מר עם סממנים של כבוד המשפחה, צדק ונקמה.

תולדות הסכסוך
-------------

הסכסוך האלים החל עם מותו של אסא הרמון מק'קוי שחזר ממלחמת האזרחים האמריקאית ונרצח על ידי כנופיה של יוצאי צבא הקונפדרציה. ויליאם הטפילד היה בתחילה חשוד ברצח אך מאוחר יותר הוכח כי שכב חולה בביתו. רוב החוקרים סבורים כי דודו, חבר הכנופיה ג'ים ואנס, ביצע את הרצח.

בתרבות
------

ב-2012 שודרה מיני סדרת הטלוויזיה "הטפילדס ומקויס" של ערוץ ההיסטוריה העוסקת בסכסוך. ביל פקסטון גילם את ראש משפחת מקוי רנדולף מקוי לצידו של קווין קוסטנר שגילם את ראש משפחת הטפילד ויליאם אנדרסון הטפילד.

קישורים חיצוניים
----------------

* סכסוך הטפילד-מק'קוי, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: sh85059277

 |
הכניסה לפאב יי אולד צ'שייר צ'יז. שמות כל מלכי אנגליה שמלכו בתקופת פעולתו של הפאב כתובים לצד דלת הכניסה.
**יי אולד צ'שייר צ'יז** (באנגלית: **Ye Olde Cheshire Cheese**) הוא פאב הפועל בסיטי של לונדון באנגליה, ברחוב פליט.

הפאב החל לפעול בשנת 1538, במבנה שעמד במקום מהמאה ה-13. מרתף הפאב הוא מרתף של מנזר כרמליטי שעמד במקום. מבנה הפאב נפגע במהלך השרפה הגדולה של לונדון בשנת 1666, ולאחר השריפה שוקם ושב לפעול.

הפאב נותר כמעט בלא שינוי מאז ששופץ לאחרונה במאה ה-19. חלק מלוחות העץ המצפות את מרבית קירות הפאב מקורן במבנה משנת 1666.

אזכורים ספרותיים
----------------

בפאב נהגו לשתות באופן קבוע צ'ארלס דיקנס, וולטר, אלפרד טניסון, סר ארתור קונן דויל וד"ר סמיואל ג'ונסון.

דיקנס מזכיר את הפאב בספרו "בין שתי ערים" (הפאב אינו מוזכר בשמו אולם מסופר כי סידני קארטון הזמין את צ'ארלס דארני לסעוד בפאב המצוי בסימטה מחופה היוצאת מרחוב פליט - תיאור המתאר את הכניסה אל הפאב).

בספר הבישול של בטי קרוקר מסופר כי דיקנס ובן ג'ונסון נהגו לאכול ארנב ולשי בפאב זה.

בלדה משנת 1680 בשם "A New Ballad of the Midwives Ghost" מזכירה את הפאב.

הסופר הרוסי בוריס פילניאק אשר ביקר בפאב בשנת 1923 כתב יצירה בשם "סטאריי סיר" ("הגבינה הישנה") שעלילתה מתרחשת בפאב.

קישורים חיצוניים
----------------

ויקישיתוף מדיה וקבצים בנושא **יי אולד צ'שייר צ'יז** בוויקישיתוף
* יי אולד צ'שייר צ'יז, ברשת החברתית פייסבוק
* תיאור הפאב
* תיאור הפאב

הערות שוליים
------------

1. ↑  הבלדה "*A New Ballad of the Midwives Ghost*"
**ב.ק. פרוסטיוב** (בצ'כית: **basketbalový klub Prostějov**) היא קבוצת כדורסל צ'כית מהעיר פרוסטיוב, המתמודדת בליגה הצ'כית.

היסטוריה
--------

הקבוצה הוקמה בשנת 1940. בסיום עונת 2003/04 העפילה הקבוצה לליגת העל הצ'כית. בסיום עונת 2014/15 זכתה בתואר הראשון שלה, הגביע הצ'כי לאחר ניצחון מול קבוצת דצ'ין 51-84.

הקבוצה משתתפת במפעלים אירופאים מאז עונת 2005/06. בין היתר השתתפה ביורוקאפ צ'לנג' וביורוצ'לנג'.

בעונת 2006/07 הגיעה הקבוצה עד לרבע גמר היורוקאפ צ'לנג' והפסידה לקבוצת קראבנוס מקפריסין בסיכום שני מפגשים.

הקבוצה מקיימת את משחקיה ב**ספורצנטרום** המכיל 1,700 מקומות ישיבה.

שחקנים בולטים בעבר ובהווה
-------------------------

* צ'כיהצ'כיה ירוסלב פראשיל
* צ'כיהצ'כיה אלכס חאן
* צ'כיהצ'כיה לדיסלב טוט
* צ'כיהצ'כיה פאבל בוסק
* ליטאליטא בנאס ואיקלאס

תארים והשגים
------------

* **הליגה הצ'כית:**
	+ מקום שני: 2007, 2010, 2011, 2012
* **הגביע הצ'כי:**
	+ זכייה: 2015
	+ גמר: 2005, 2006, 2009
	+ חצי גמר: 2007, 2011, 2012
* **יורוקאפ צ'לנג'**:
	+ רבע גמר: 2007

קישורים חיצוניים
----------------

ויקישיתוף מדיה וקבצים בנושא **מועדון הכדורסל פרוסטיוב** בוויקישיתוף
* אתר האינטרנט הרשמי של מועדון הכדורסל פרוסטיוב
**קרל ריצ'רד גוסטאב אליגר** (7 במרץ 1901 - 31 באוקטובר 1977) היה תאולוג גרמני פרוטסטנטי.

ביוגרפיה
--------

אליגר נולד בהפנס (היום חלק מוילהלמסהאפן). קיבל דוקטורט מאוניברסיטת מינסטר בשנת 1927 והוסמך להוראה אוניברסיטאית (Habilitation) בשנת 1929. בשנת 1934 הוא מונה לעוזרו של אלברכט אלט באוניברסיטת לייפציג והחל משנת 1937 היה מרצה בפקולטה לתאולוגיה של אוניברסיטת טיבינגן. בשנת 1950 מונה שם לפרופסור בקתדרה לתנ"ך. בתפקיד זה כיהן עד צאתו לגמלאות בשנת 1968. הוא כתב מאמרים ופירושים שונים על ספרי התנ"ך. בין השאר הוא העלה השערות לגבי זיהוי אתרי התנ"ך. עוד בטרם החפירות בתל עירני הוא שיער עם גאלינג, בניגוד לעמדתו של ויליאם פוקסוול אולברייט שהייתה העמדה הרווחת, שתל עירני איננו גת פלשתים, בגלל שטחו הקטן של החלק המוגבה של התל, ושיש לזהות את גת בתל צָפִית. לימים החפירות בתל חזקו את עמדתו שנהייתה העמדה המקובלת. 

בשנת 1966 הוציא לאור פירוש על ספר ויקרא בה טען שפרקי הקדושה בסוף הספר (ויקרא י"ז - כ"ו) מאוחרים לשאר הטקסטים של המקור הכהני, בניגוד לעמדה שרווחה עד אז שפרקי הקדושה קדומים לשאר הטקסטים של המקור הכהני. עמדתו אומצה על ידי רוב החוקרים בתחום. 

בין השנים 1977-1967 ערך את סדרת הביבלייה הבראיקה שטוטגרטנזיה, יחד עם וילהלם רודולף ואחרים. 

בהתעסקותו בספר ישעיהו טען אליגר, בניגוד לרבים מעמיתיו, לאחדות פרקי ישעיהו השלישי, ואף טען שהנבואה על עבד ה' בפרק נ"ג היא של ישעיהו השלישי.

הערות שוליים
------------

1. ↑  Esias E. Meyer, Leviticus 17, where P, H, and D meet: Priorities and Presuppositions of Jacob Mulgrom and Eckart Otto, Current Issues in Priestly and Related Literature, SBL Press, 2015, page 349
2. ↑  Harry M. Orlinsky, Studies on the Second Part of the Book of Isaiah, Brill, 1977, page 15

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007260871505171
* BnF: cb12755320b (data)
* GND: 118688758
* ISNI: 0000 0001 1028 6047
* LCCN: n82080196
* NKC: skuk0002357
* NLK: KAC2018N9205
* NTA: 068865449
* SUDOC: 030169887
* Trove: 1161688
* VcBA: 495/116648
* VIAF: 66591711
* WorldCat: lccn-n82080196

 |
**מֶנוֹיְטיוֹס** (יוונית: Μενοίτιος ) הוא שמם של מספר דמויות במיתולוגיה היוונית. הידוע בהם הוא הטיטאן בנם של יאפטוס ואסיה (המכונה גם קלימנה), ואחיהם של פרומתאוס ("החושב מראש") של אפימתאוס ("החושב לאחר מעשה") ושל אטלס. פירוש שמו ביוונית הוא הלחם של המילים "כוח" או "עוצמה" עם "נדון לאבדון" או "גורל אומלל". 

מנויטיוס לא ידוע כמו בני יאפטוס האחרים שהתפרסמו בזכות מעשיהם, כגון: אטלס המחזיק את העולם, אפימתאוס שיצר את החיות כאשר ניסה ליצור את בני האדם ופרומתאוס שיצר את בני האדם. לפי הסיודוס הוא היה בעל היבריס ועל כן הוכה בברק על ידי זאוס והושלך לטרטרוס עם שאר הטיטאנים. 

אחרים נושאי שם זה:

* אביו של פאטרוקלוס ידידו של אכילס
* רועה עדריו של האדס אשר הודיע לגריאון על גנבת עדריו על ידי הרקולס

הערות שוליים
------------

1. ↑   אתר theoi.com
2. ↑   שם

| **שנים עשר הטיטאנים במיתולוגיה היוונית** |
| --- |
| 

|  |  |
| --- | --- |
| אוקיינוס וטתיס • היפריון ותיאה • קויוס ופויבה • קרונוס וריאה
מנמוסינה • תמיס • קריוס • יאפטוס
**בניו של יאפטוס:** אטלס • פרומתאוס • אפימתאוס • מנויטיוס |  |

 |
מנוחה רדובילצקי-אבישר
חניכות ה"מעון לבנות ישראל" בטיול בירושלים, 1911; המחנכת מנוחה רדובילצקי ראשונה מימין
**מנוחה רדובילצקי-אבישר** (1893, יקטרינוסלב, האימפריה הרוסית – 1942, ירושלים) הייתה אשת חינוך ארצישראלית בתקופת היישוב.

קורות חייה ופועלה
-----------------

נולדה ביקטרינוסלב (כיום דניפרו, אוקראינה) ולמדה שם בגימנסיה ממשלתית. כן למדה עברית ותנ"ך אצל מורים פרטיים, בהם יהודה שפירא, לימים מורה בבית הספר פיק"א בפתח תקווה. עלתה לארץ-ישראל בשנת 1907 עם הוריה ואחִיה. כאן הצטרפו לאחיותיה הבוגרות מרים וחנה והתיישבו בירושלים. יחד עם אחותה חנה, שהייתה גדולה ממנה בשש שנים, התקבלה מנוחה בשנת 1910 לעבודה במעון היתומות של חברת עזרה של יהודי גרמניה (בקיצור: "עזרה") בעיר.

בעקבות מלחמת השפות עזבו מורות ומורים רבים את מסגרות החינוך של חברת "עזרה", ובכללם חנה ומנוחה רדובילצקי שהחלו ב-1913 לעבוד ב'מעון עברי לבנות ישראל'. המעון, שנתמך על ידי המשרד הארצישראלי, נקלע לקשיים כספים וככל הידוע נסגר בשלהי 1917. לאחר מלחמת העולם הראשונה החלה מנוחה ללמד בבתי הספר של רשת החינוך העברי בירושלים, בהם בית הספר הדתי לבנות "שפיצר", ובהמשך לימדה בבית הספר למל.

מנוחה רדובילצקי נישאה ב-1919 למחנך דוד אבישר. היא נפטרה בירושלים ב-27 באפריל 1942 בלדתה את בנם מנחם-מאיר.

בשנים 1911–1912, שבהן עבדה בבית יתומות של חברת "עזרה" בירושלים, ניהלה יומן אישי שבו באו לביטוי תפיסותיה החינוכיות, הלאומיות והמגדריות. היומן, כמסמך היסטורי, משמש לחוקרים מקור להכרת התקופה ונחשפים בו חיי היום-יום של מחנכת בת העלייה השנייה והאתגרים המקצועיים והאישיים שעמדו בפניה.

קישורים חיצוניים
----------------

* נאוה דקל ורות קרק, "נשים ביישוב ובציונות בראי המגדר: זהות אישית, מקצועית, מגדרית ולאומית ביומנה של מנוחה רדובילצקי, 1911–1912", קתדרה 180, ינואר 2022, עמ' 69–90
* דוד תדהר (עורך), "מנוחה אבישר", באנציקלופדיה לחלוצי הישוב ובוניו, כרך ד (1950), עמ' 1721

הערות שוליים
------------

1. ↑  בערך "מנוחה אבישר", באנציקלופדיה לחלוצי הישוב ובוניו של דוד תדהר, נרשם תאריך הלידה 1896, אולם ביומנה ציינה רדובילצקי את יום הולדתה התשעה-עשר באפריל 1912, ואם כן היא נולדה בשנת 1893, וזהו תאריך הלידה המצוין גם בתעודת הנישואין שלה
2. ↑  דוד תדהר (עורך), "חנה הראובני", באנציקלופדיה לחלוצי הישוב ובוניו, כרך יב (1962), עמ' 3947
3. ↑  מחברות היומן אצורות בארכיון עיריית ירושלים
**מתאו מרקונצ'יני** (באיטלקית: **Matteo Marconcini**; נולד ב-26 באוגוסט 1989) הוא ג'ודוקא איטלקי אשר מתחרה בקטגוריית המשקל עד 81 ק"ג, סגן אלוף העולם (2017).

בספטמבר 2014 זכה במדליה הראשונה שלו בתחרות מהסבב העולמי, כאשר זכה במדליית ארד בגראנד פרי זאגרב. 

מרקונצ'יני התחרה באולימפיאדת ריו דה ז'ניירו 2016 וסיים במקום החמישי לאחר שהפסיד בקרב על מדליית הארד לסרג'יו תומא שמייצג את איחוד האמירויות. באותה השנה הוא זכה במדליית ארד בטורניר גראנד סלאם באקו ובמדליית כסף בטורניר גראנד פרי אלמטי.

באליפות העולם 2017 אשר נערכה בבודפשט, זכה מרקונצ'יני במדליית הכסף בקטגוריית המשקל עד 81 ק"ג, לאחר שניצח בחצי הגמר את סעיד מולאי האיראני, והפסיד בגמר לאלכסנדר ויצ'רצ'ק הגרמני.

פרסים
-----

מקור:

* **אליפות העולם**:

בודפשט 2017: מדליית כסף בקטגוריית המשקל עד 81 ק"ג
* **תחרויות מהסבב העולמי (מאסטרס, גראנד סלאם, גראנד פרי)**:

גראנד פרי זאגרב 2014: מדליית ארד
גראנד סלאם באקו 2016: מדליית ארד
גראנד פרי אלמטי 2016: מדליית כסף

קישורים חיצוניים
----------------

ויקישיתוף מדיה וקבצים בנושא **מתאו מרקונצ'יני** בוויקישיתוף
* מתאו מרקונצ'יני, ברשת החברתית פייסבוק
* מתאו מרקונצ'יני, ברשת החברתית אינסטגרם
* מתאו מרקונצ'יני, באתר olympedia.org
* מתאו מרקונצ'יני, באתר איגוד הג'ודו העולמי
* מתאו מרקונצ'יני, באתר JudoInside.com

הערות שוליים
------------

1. ↑  פרופיל וסטטיסטיקות אודות הג'ודוקא באתר sports-reference.com
2. 1 2  מידע על הג'ודוקא באתר JudoInside.
**קרל אלברכט אוברג** (בגרמנית: **Carl Albrecht Oberg**; ‏27 בינואר 1897 – 3 ביוני 1965) היה מפקד אס אס גרמני שהיה אחראי, במסגרת תפקידו, להשמדתם ולגירושם של עשרות אלפי יהודים למחנות ההשמדה שבפולין.

למרות הרשעתו בפשעי מלחמה ושני גזרי דין מוות נפרדים שנפסקו לו, קיבל אוברג חנינה מידיו של שארל דה גול נשיא צרפת וחזר לגרמניה.

ביוגרפיה
--------

### ראשית חייו

אוברג נולד בהמבורג ב-27 בינואר 1897. במלחמת העולם הראשונה לחם וזכה בכמה עיטורים. ב-1920 השתתף בניסיון ההפיכה הלאומני של קאפ ("Kapp Putsch"). 

בראשית שנות ה-20 היה אוברג איש הקשר בשלזוויג (Schleswig) בין ארגונים לאומניים לבין הצבא הגרמני (הרייכסווהר). ב-1926 עבד כמה חודשים בחברה לממכר פירות טרופיים, אחר-כך היה מובטל עד 1930, אז רכש קיוסק לממכר טבק בהמבורג.

ב-1932 לקח אותו ריינהרד היידריך אליו למינכן ואחר כך לברלין, ואוברג היה ליד ימינו של היידריך בארגון האס דה. הוא עלה מהר בשורות האס אס, וב-1935 היה לשטנדרטנפיהרר (אלוף-משנה). ב-1938 פיקד על גדוד של האס אס במקלנבורג (Mecklenburg), ומינואר 1939 היה מפקד משטרת צוויקאו (Zwickau).

### מלחמת העולם השנייה

בספטמבר 1941 מונה למפקד האס אס והמשטרה במחוז רדום שבגנרלגוברנמן, ושם היה אחראי להשמדת היהודים ולמשלוח פולנים לעבודת כפייה. במרץ 1942 הועלה לדרגת אס אס בריגדפיהרר (תת-אלוף), וב-12 במאי 1942 נשלח לפריז כמפקד הבכיר של האס אס והמשטרה של צרפת הכבושה.

אוברג היה אחראי לפרסום הצו לנשיאת הטלאי הצהוב, לאמצעים חריפים נגד המחתרת הצרפתית, ובעיקר - למימוש "הפתרון הסופי" של יהודי צרפת.
לפי הוראותיו גורשו כ-75,000 יהודים מצרפת למחנות ההשמדה שבפולין. רק כמה אלפים מהם שרדו. באוגוסט 1944 הועלה לדרגת אס אס אובר-גרופנפיהרר (אלוף) וגנרל במשטרה.

בדצמבר 1944 נשלח לפקד על יחידת צבא במסגרת גיס שמפקדו היה ראש האס אס היינריך הימלר.

### אחרי מלחמת העולם השנייה

ביוני 1945 נאסר אוברג בידי האמריקנים ונידון למוות. ב-10 באוקטובר 1946 הוסגר לצרפתים, וב-9 באוקטובר 1954 שוב נידון למוות. אך ב-10 באפריל 1958 הומתק עונשו למאסר עולם, וב-31 באוקטובר 1959 הומתק בצו חנינה נשיאותי ל-20 שנות מאסר ועבודות פרך.

ב-1962 קיבל אוברג חנינה מידי נשיא צרפת שארל דה גול. הוא חזר לגרמניה, ומת כעבור שלוש שנים.

קישורים חיצוניים
----------------

ויקישיתוף מדיה וקבצים בנושא **קרל אוברג** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 122901215
* ISNI: 0000 0000 2206 3900
* SUDOC: 155000608
* VIAF: 907124
* WorldCat: viaf-907124

 |